  Туспуктэм: Григорий Фомин Наталия Сильвестрова 2023-тӥ ар кутсконысен Удмуртиын йӧл поттон 8,5 процентлы йылӥз. Гурт но фермер возёсъёсын 577 сюрс 246 тонна йӧл кыскизы. Со кылем арысь возьматэмъёслэсь 49 сюрс тонналы тросгес. Со сярысь элькун тӧролэн но кивалтэтлэн пресс-службазы ивортӥз. Кыскем йӧллэн йылонэз тужгес но бадӟым: -  Шаркан ёросын – 5 сюрс 895 тонна; -  Вавож ёросын – 5 сюрс 115 тонна; -  Дэбес ёросын – 2 сюрс 936 тонна. Тужгес но трос йӧл нуналаз Вавож ёросын кыско – 26 литр одӥг йырлэсь. Кыкетӥ интыын Эгра ёрос – 25 литр одӥг йырлэсь, куинетӥ интыез Шаркан но Вотка но Каракулино ёросъёс люко – 24 литр одӥг йырлэсь. Удмуртиын 303,6 сюрс сюро таза пудо, соос пӧлысь 121,3 сюрс – скалъёс. Туэ пудо 2,1 сюрс йырлы тросгес луиз. Ар кутсконысен 75,1 сюрс кунян вордскиз, со 2022-тӥ арын та дыр ӵоже лыдын ӵошатчыса 1 сюрс 651-лы тросгес. Озьы ке но, элькунын йӧл поттонъя пудо-живот вордон удысын дунъёсъя секыт учыр возиське. « Туэ йӧллэн шоро-куспо дуныз самой улӥ уровеньын – выттэк 27,26 манет килограмм понна. Фермеръёсмылы басьтымтэ табышез быдэсак компенсировать карыны луиз шуыса уг луы вераны. Но пичияк ке но юрттэт сётӥм – таяз арын агропромышленностья огъетэз азинтон понна 1 миллиард 995 миллион манет висъямын » Ольга Абрамова, Удмуртиысь кивалтэтлэн тӧроезлэн воштӥсез   Тегъёс: гуртвозёс йӧл пудовордон Удмуртия  